**Išrašas**

**KLAIPĖDOS MIESTO SAVIVALDYBĖS TARYBA**

**FINANSŲ IR EKONOMIKOS KOMITETAS**

 **POSĖDŽIO PROTOKOLAS**

2020-07-03 Nr. TAR-59

 Posėdžio data 2020-07-01. Pradžia 14.00 val.

 Posėdžio pirmininkas – Aidas Kaveckis.

 Posėdžio sekretorė – Lietutė Demidova.

 1. SVARSTYTA. Pritarimas bendradarbiavimo sutarties projektui.

 Pranešėjas – V. Švedas. Teigia, kad sprendimo projekto tikslas – pritarti Bendradarbiavimo sutarties projektui, sutarties tikslas – sudaryti sąlygas įgyvendinti projektą „Tako Smiltynė–Nida ruožo nuo 2,104 iki 2,956 km sutvarkymas“ (toliau – Projektas), nustatyti Lietuvos automobilių kelių direkcijos prie Susisiekimo ministerijos (toliau – Kelių direkcija) ir Klaipėdos miesto savivaldybės administracijos (toliau – Savivaldybė) pareigas, teises ir atsakomybę.

 V. Švedas sako, kad Bendradarbiavimo sutartyje (toliau – Sutartis) Kelių direkcija įsipareigoja: organizuoti ir finansuoti Projekto techninio darbo projekto parengimą; organizuoti ir finansuoti Projekto techninio darbo projekto kelių saugumo auditą, prieš teikiant ekspertizei; organizuoti ir finansuoti Projekto techninio darbo projekto ekspertizę bei korekcijas (esant poreikiui); patvirtinti Projekto techninį darbo projektą, gavus teigiamą ekspertizės išvadą; organizuoti ir finansuoti Projekto statybos darbus iki 2023 metų pabaigos, įskaitant geodezinių nuotraukų, sklypų ir statinių kadastrinių matavimų bylų parengimą pagerintam turtui; organizuoti ir finansuoti Projekto vykdymo ir techninę priežiūrą ir su ja susijusius laboratorinius tyrimus ir bandymus; organizuoti ir finansuoti Projekto statybos darbų užbaigimo procedūras teisės aktų nustatyta tvarka; įgyvendinus Projektą, perduoti inžinerinį statinį, kurio unikalus numeris – 4400-1860-4754 Savivaldybės nuosavybėn.

 Pažymi, kad Savivaldybė šia sutartimi įsipareigoja: pateikti Kelių direkcijai Savivaldybės Tarybos sprendimą dėl sutikimo perimti Savivaldybės nuosavybėn inžinerinį statinį, kurio unikalus numeris – 4400-1860-4754; įgyvendinus Projektą, perimti Savivaldybės nuosavybėn inžinerinį statinį, kurio unikalus numeris – 4400-1860-4754 ir vykdyti statinio priežiūrą.

 V. Švedas sako, kad viso tako ilgis 3 km, miesto ribose 900 m., kita dalis priklauso Neringos miesto savivaldybei.

 A. Vaitkus patikslina, kad kelias priklauso Kelių direkcijai ir jo ilgis miesto ribose 800 m. Atkreipia dėmesį, kad Sutarties 30 p. pažymėta, kad „Šalys susitaria laikyti konfidencialia visą su Sutartimi susijusią informaciją ir neatskleisti jos jokiems tretiesiems asmenims be išankstinio kitos Šalies sutikimo, išskyrus atvejus, kai šios informacijos atskleidimo reikalauja teisės aktai ir tai būtina tinkamam šios Sutarties įgyvendinimui..“, tačiau Sutartis jau paviešinta.

R. Taraškevičius mano, kad Sutartis neturi būti konfidenciali.

 V. Švedas teigia, kad Sutartį parengė Kelių direkcija ir neprieštaravo, jei ši Sutartis bus paviešinta.

 A. Barbšys sako, kad Sutartis yra vieša ir joje neturi likti punkto apie jos konfidencialumą.

 A. Vaitkus pažymi, kad Sutartyje nenurodomi projekto įgyvendinimo terminai.

 V. Švedas patikina, kad aiškinamajame rašte pažymėta, jog numatoma: pradėti projektuoti 2021 m. pabaigoje / 2022 m. pradžioje, statybos darbus pradėti 2023 m. kovo 16 d. ir užbaigti iki 2023 m. pabaigos.

 R. Taraškevičius teigia, kad nesuprantami projekto įgyvendinimo terminai ir mano, kad taką galima įrengti žymiai greičiau. Pažymi, kad Sutartis neparuošta, todėl siūlo ją gražinti Kelių direkcijai, įrašyti realius projekto parengimo ir įgyvendinimo terminus, išbraukti žodžius apie Sutarties konfidencialumą.

 V. Radvila siūlo iki Tarybos posėdžio pateikti pakoreguotą Sutartį.

 NUTARTA. Pritarti pateiktam sprendimo projektui (bendru sutarimu) su siūlymu - iki Tarybos posėdžio pateikti pakoreguotą Sutartį (įrašyti projekto parengimo ir įgyvendinimo realius terminus, išbraukti iš 30 punkto žodžius apie Sutarties konfidencialumą).

Posėdžio pirmininkas Aidas Kaveckis

Posėdžio sekretorė Lietutė Demidova